บอร์ด CWT ไฟเขียวลุยโครงการบริหารจัดการขยะชุมชน มูลค่ากว่า 300 ลบ. หวังต่อยอดโรงไฟฟ้า
บอร์ด CWT ไฟเขียวลุยโครงการบริหารจัดการขยะชุมชน มูลค่ากว่า 300 ลบ. หวังต่อยอดโรงไฟฟ้า
29 ก.ค. 2563

บริษัท ชัยวัฒนา แทนเนอรี่ กรุ๊ป จำกัด (มหาชน) หรือ CWT เปิดเผยว่า ที่ประชุมคณะกรรมการบริษัทฯ เมื่อวันที่ 24 ก.ค.ที่ผ่านมา มีมติอนุมัติให้เข้าลงทุนในโครงการบริหารจัดการและการกำจัดขยะมูลฝอยชุมชนลงทุนโดยเอกชน เทศบาลนครสวรรค์ ที่มีมูลค่าโครงการ 325.80 ล้านบาท โดยเป็นการลงทุนผ่าน บริษัท กรีน เพาเวอร์ 1 จำกัด (GP1) ซึ่งเป็นบริษัทย่อยของกลุ่มบริษัท มีสัดส่วนการถือหุ้นจำนวน 75.009% และเป็นผู้ได้รับคัดเลือกให้เป็นผู้ดำเนินโครงการ ตามหนังสือแจ้งลงนามในสัญญาลงวันที่ 22 ก.ค.63 ซึ่ง GP1 จะเข้าทำสัญญาให้สิทธิเอกชนในการดำเนินโครงการ และคาดว่าจะเริ่มเข้าดำเนินโครงการภายในเดือนส.ค.63
สำหรับโครงการบริหารจัดการและการกำจัดขยะมูลฝอยดังกล่าว เป็นการดำเนินโครงการในเขตเทศบาลนครสวรรค์ ซึ่งปัจจุบันมีขยะมูลฝอยชุมชนประมาณวันละ 170-200 ตัน และมีขยะบ่อฝังกลบภายในศูนย์กำจัดขยะมูลฝอยแบบฝังกลบอย่างถูกหลักสุขาภิบาล ณ ตำบลบ้านมะเกลือประมาณ 1 ล้านตัน เทศบาลนครสวรรค์จึงต้องปรับปรุงระบบกำจัดขยะมูลฝอยและเพิ่มความสามารถในการกำจัดขยะมูลฝอยชุมชนให้เพียงพอต่อปริมาณขยะมูลฝอยชุมชนที่มีแนวโน้มเพิ่มขึ้นอย่างต่อเนื่อง ซึ่ง GP1 จะเข้าดำเนินการกำจัดขยะมูลฝอย โดยเปลี่ยนเป็นเชื้อเพลิงพลังงาน Refuse Derived Fuel (RDF) กำลังการผลิตไม่น้อยกว่า 30 ตัน/ชั่วโมง และไม่น้อยกว่า 400 ตัน/วันอีกด้วย
อนึ่ง GP1 จัดตั้งขึ้นเพื่อประกอบธุรกิจผลิตและจำหน่ายไฟฟ้าจากเชื้อเพลิงขยะ โดยมีกลุ่มบริษัทถือหุ้น 75.009% ร่วมกับบริษัท แซดดับบลิวเพาเวอร์ จำกัด (ZW) ซึ่งถือหุ้น 24.990% เบื้องต้น GP1 จะต้องมีโครงการบริหารและการกำจัดขยะมูลฝอยก่อน ซึ่ง GP1 ได้เข้าดำเนินโครงการดังกล่าวผ่านโครงการที่นครสวรรค์ในครั้งนี้ ซึ่งเงินลงทุนโครงการดังกล่าวจะมาจากเงินกู้ยืมจากสถาบันการเงิน 70% และจากส่วนของผู้ถือหุ้น 30%
ทั้งนี้ บริษัทถือให้โครงการนี้เป็นการลงทุนในการแปลงขยะมูลฝอยชุมชนและขยะบ่อฝังกลบเป็นเชื้อเพลิง RDF เป็นโครงการเบื้องต้น เพื่อต่อยอดไปสู่โรงไฟฟ้าจาก RDF ขนาด 10 เมกะวัตต์ (MW) เพื่อนำไปใช้ประโยชน์ด้านพลังงานเชิงพาณิชย์และสัญญาขายให้กับการไฟฟ้า ที่นอกจากจะเป็นการลงทุนเพื่อให้เกิดความยั่งยืนและตอบสนองนโยบายในการสร้างความมั่นคงทางพลังงานแก่ประเทศและส่งเสริมการใช้พลังงานทางเลือกแล้ว ยังเป็นการเสริมสร้างคุณภาพชีวิตที่ดีแก่ชุมชนโดยรวมอีกด้วย